Oameni legați cu chingi de TIR de paturi și bănci la Centrul de boli psihice Măciuca! ”Pentru că infirmierii îi amenajează casa managerului” Centrul Măciuca este în subordinea Consiliului Județean Vâlcea, care a făcut un control și ”a găsit nereguli, dar nu mari”

luni, 23 ianuarie 2017, 7:03

”Infirmierii preferă să lucreze la casa managerului Sergiu Smărăndoiu decît să aibă grijă de bolnavi”, spune sursa care a furnizat imaginile ziarului.

Și, atunci, îi leagă pe pacienți de pat toată ziua!

De formație agronom, managerul centrului neuropsihiatric nu neagă că a luat angajați ”în familie”, fără a spune ce înseamnă asta.

La Centrul Neuropsihiatric Măciuca nu există nici un medic.

Pe fotografii, se văd răni la gleznele unora dintre bolnavi.

O scurtă amintire din ”Psihologia poporului român” a lui Rădulescu-Motru.

Consiliul Județean Vâlcea, unde managerul are rude printre directori, și Asistența Socială au făcut controale, dar n-au descoperit cine i-a legat pe oameni.

”Pozele cu bolnavi sînt într-adevăr de aici, dar e o operațiune de compromitere a mea”, spune managerul Smărăndoiu.

Investigație de Mirela Neag, Răzvan Luțac și Cătălin Tolontan

Directorul Sergiu Smărăndoiu e înghesuit printre lucrurile care-i copleșesc biroul.

-Vedeți imaginea?

-Da, e o poză trucată.

-Nu e o singură poză, avem mult mai multe.

–(Un moment lung de tăcere) Imaginile sînt, într-adevăr, de aici, de la noi. Acești oameni sînt bolnavii noștri. Dar cineva i-a legat și așezat așa, ca să mă compromită pe mine!

Aceasta este apărarea lui Sergiu Smărăndoiu, șeful Centrului de Recuperare și Reabilitare Neuropsihiatrică Măciuca.

”Înnodați la glezne cu chingi că-s mai rezistente și nu taie”

Fondat în 1972, la 20 de kilometri de Drăgășani, centrul din Măciuca a îngrijit 100 de pacienți pînă la finalul anului trecut.

Localitatea este cunoscută de microbiști după ce, în 2012, echipa de aici, Damila Măciuca, a fost aproape de promovare în Divizia A.

În centrul de neuropsihiatrie acum au rămas 50 de oameni internați.

”Am făcut fotografiile între septembrie și decembrie 2016”, spune sursa ziarului.

Fotografiile arată pacienți încătușați, în condiții mizere, în curte sau în saloane. Paturi ruginite, saltele jeoase.

”Din decembrie s-au speriat și au renovat centrul, dar obiceiul legatului persistă și acum. Când ați venit în vizită la centru v-au ținut un sfert de oră la poartă ca să aibă timp să-i dezlege”, susține angajatul.

Ca și cum banii nu pot schimba tot. Banii zugrăvesc, dar nu schimbă felul în care oamenii sunt tratați.

”Oamenii sînt înnodați de glezne cu chingi de marfă, din cele folosite pentru TIR-uri, că sînt mai rezistente și nu pot scăpa nicicum. Și mai late, să nu-i taie” Angajat al centrului Măciuca

Managerul Smărăndoiu: ”Vor să-mi facă rău”

-Cum vă explicați totuși, domnule director?

-Nu se poate așa ceva! Vor să mă compromită pe mine. Sînt trucate. I-au așezat așa.

-Adică nu sînt photoshopate, ci aranjate?

-Da, exact, aranjate. Ufff. Nu mai e de trăit aici! Vor să-mi facă rău.

”Psihologia poporului român”

În timp ce angajații susțin că el și-a amenajat casa cu munca lor, lăsîndu-i pe bolnavi încătușați, Sergiu Smărăndoiu se consideră, la rîndu-i, victimă.

Există în ”Psihologia poporului român”, a lui Constantin Rădulescu-Motru, un capitol dedicat ciocoismului.

”Și acum să revenim la ciocoi. „Cine poate da de nasul ciocoiului!“ – zice poporul.

„În România nu mai este de trăit“! exclamă la rândul său ciocoiul, chiar din timpurile lui fericite!”.

Ciocoiul e cel care face orice pentru a se distinge nu atît de mase, ci mai ales de semenul său, scria Rădulescu-Motru, cu exact 80 de ani în urmă.

Dar ciocoiul e, de asemenea, un necăjit sub vremi, incapabil să se bucure autentic de slugărnicia celor din jurul său.

Relația dintre ciocoi și românl obișnuit e una de stăpînire care produce, nediferențiat, suferință.

La Măciuca nu există nici un doctor! Nici un psihiatru!

Centrul dintre Slatina și Rîmnicu Vâlcea are 68 de angajați.

Aici intră nu doar personalul medical, ci și paznici, bucătărese, oameni de serviciu.

2.200 de de lei este suma aproximativă alocată fiecărui bolnav de la CRRN Măciuca lunar, pentru haine, mîncare și medicamente

Există 14 asistente. Plus 27 de infirmieri și îngrijitori cu atribuții medicale.

Și nici un doctor.

Nu există nici un medic psihiatru!

”Bolnavii sunt duși, când e nevoie, la un psihiatru dintr-un spital, de la Drăgășani”, explică managerul.

“Managerul nu acceptă <intruși>, de aceea nu a insistat să existe un medic! S-a înconjurat doar de yesmen, oameni care tac mâlc și sunt complici la ceea ce face el aici” Angajat al CRRN Măciuca

Bugetul anual al Centrului de la Măciuca este de 1,5 milioane de lei.

Banii nu sînt suficienți și asta se vede în masa zilnică a oamenilor îngrijiți aici.

16 lei costă meniul zilnic al unui bolnav: aceștia au trei mese pe zi și două suplimente între mese

”Un asistent cîștigă 2.900 de lei”, spune managerul.

”Legea spune că ai voie să îi ții legați maximum 4 ore, până la sosirea unui doctor. Și doar printr-o dispoziție scrisă a medicului. Ei erau ținuți toată ziua” Angajat de la centrul Măciuca

”Le convenea să muncească la manager acasă decît cu bolnavii”

La începutul anului 2016, managerul Smărăndoiu a cumpărat o casă în satul Botorani, comuna Măciuca.

A luat-o de la un executor judecătoresc, printr-un intermediar, și a început să o renoveze. ”Cu oameni din cadrul centrului!”, spun angajații

“Da, recunosc, am lucrat și eu la casă”, mărturisește unul dintre ei.

Angajații, în special îngrijitori, au fost luați direct din timpul programului, zic oamenii.

“Directorul nu putea să îi plătească, așa că le dădea zile libere. Iar ei legau oamenii și plecau. De asta nu vor să vorbească. Au fost complici. Și eu am fost complice. Le convenea, era mai simplu decât să muncești alături de bolnavi”, spune unul dintre salariații centrului.

La fața locului, în fața casei lui Sergiu Smărăndoiu au răsărit un zid uriaș și porți foarte mari.

Controale fără consecințe asupra șefului centrului

Doi angajați au făcut plângere la Consiliul Județean pe 1 decembrie 2016.

Consiliul Județean a dispus un control.

Managerul Smărăndoiu a fost mutat disciplinar 30 de zile. Și atît.

Dialog cu cei de la asistența socială.

Sînt indignați, pasivi și au îmbrățișat versiunea managerului.

„Am fost șocați când am văzut pozele, e făcută o plângere la Poliție”

Directorul executiv al DGASPC Vâlcea, Nicolae Badea, spune că nu a observat asemenea grozăvii în timpul controalelor sale și spune că, pentru că nu a reușit să afle adevărul în cazul Măciuca, a făcut o plângere la Poliție

– Bună ziua, domnule Badea. Vă sun în legătură cu problema bolnavilor legați de la Măciuca.

– Domnule, am fost acolo chiar după ce am văzut imaginea, am verificat și nu a reieșit că ar fi asemenea ipostaze. Am făcut ancheta noastră, din care nu ne-am dat seama însă în ce împrejurări s-au făcut pozele sau cine le-a făcut.

– OK. Contează mai puțin cine a făcut pozele. Totuși, în poze apar oameni legați și umiliți.

– Vă spun, am fost și noi șocați când am văzut prima oară poza. Însă cum nu am reușit să stabilim cine e vinovatul, am făcut o plângere la Poliția Măciuca. Ei, mai departe, pot sesiza procuratura.

– Totuși…

– Am aflat, pe surse, cum spuneți dumneavoastră, că ar fi vorba de niște angajați care vor să se răzbune pe șeful centrului. Vă dați seama, bolnavii pot fi manipulați cu ușurință.

– Asta ne-a spus și domnul Smărăndoiu. Am înțeles că ați luat totuși decizia de a-l îndepărta, la finele anului trecut, timp de 30 de zile.

– Pur și simplu am adus un om în locul lui pentru a vedea dacă se mai întâmplă respectivele scene. Însă nu s-a întâmplat ceva de genul. Nu știu dacă dumneavoastră ați reușit să intrați în centru, ați văzut că sunt condiții optime.

– Da, am intrat. Am observat că se renova.

– Ei, da, am luat pe rând, salon cu salon. Bine, acum vă dați seama, mai e o problemă cu un calorifer, cu…

– În august, președintele CJ Vâlcea, Constantin Rădulescu de la PSD, a făcut o vizită la centru. Am găsit un raport în care se vorbea de nereguli grave. Care sunt neregulile grave?

– Ei, știți, a fost atunci la mai multe centre… Și, bine, nu erau nereguli mari. Vă dați seama, și dânsul era mai nou, era din iunie, i s-o fi părut… A fost la două centre. La Zătreni parcă prinseseră paznicul că bea sau face țuică, aici, na, nu ceva important. Parcă ceva cu niște lemne, cu motorină. Nu ceva important.

”Banii de renovare s-au dat pe mîna aceluiași manager”

Ceva s-a întîmplat totuși.

Din cei 100 de bolnavi, Consiliul Județean a luat jumătate și i-a mutat.

”Și s-au băgat ceva bani în centru. Dar banii i-au dat tot pe mîna lui Smărăndoiu, cel care își bate joc de bolnavi”, spune un angajat.

Clădirea e renovată recent.

Managerul Smărăndoiu nu permite fotografii, dar vizita ziarului arată că situația este schimbată față de imagini.

Paturile sunt înlocuite, “au fost puse pe 15 decembrie, după ce s-a iscat scandalul”.

Iar saloanele, zece la număr, sunt în curs de renovare.

Cumnatul lui Smărăndoiu este director la Consiliul Județean

În vîrstă de 49 de ani, Smărăndoiu are rude în Consiliul Județean Vâlcea.

”Așa a ajuns manager”, spune un angajat.

Bogdan Lăstun, cumnatul său, este directorul Administrației Locale din CJ Vâlcea și fostul jurist al Consiliului Județean.

Soția sa, Elena Gabriela Smărăndoiu, lucrează și ea la centru.

Managerul: ”Profită de faptul că oamenii aceștia nu sînt conștienți de ceea ce se întîmplă în jurul lor!”

– Susțineți în continuare că pozele sînt regizate?

– Da. Vă zic și cum le făceau. Am aflat că veneau în timpul nopții și îi legau, tocmai pentru că aveau ceva cu mine.

– Avem și unele poze făcute ziua. Ba chiar și din curte, unde totul este la vedere.

– Știți cum e, se poate face foarte ușor. Căutau momentul oportun.

“Bolnavii de aici au probleme extrem de grave. În general schizofrenie și tulburări psihice serioase. Unii s-au născut așa, alții au suferit șocuri. Majoritatea vin din familii sărace” Sergiu Smărăndoiu

– Cât de des se întâmplă să legați bolnavi?

– Foarte rar. Nu știu exact, de doar câteva ori pe an, când sunt foarte agresivi. Dar asta doar asistați, cu acceptul medicului.

„Nu vă pot arăta registrul! E la Drăgășani”

– Am înțeles, conform legii, că aceste imobilizări se notează într-un registru. Ni-l puteți arăta?

– Din păcate, nu. Nu este aici. Registrul este la Drăgășani, la medic.

– De ce nu aveți medic psihiatru și aici, la centru?

– Ah, nu mai avem de multă vreme. De câțiva ani buni. Păi, nu vrea nimeni. Nu se prezintă nimeni la concurs.

“Facem multe lucruri frumoase pentru bolnavi. Unul dintre ei cântă la nunți, a primit un costum de la interpretul Petrică Mâțu Stoian” Sergiu Smărăndoiu

“Am voie să iau oameni din centru în familie”

– Ni s-a zis inclusiv că unii infirmieri veneau să vă lucreze la casă și, din acest motiv, bolnavii erau legați.

– Haideți să vă explic. Referitor la asta, totul este legal. Există o cerere-tip și cei din centru pot fi luaţi într-o familie maximum 24 de ore.

– OK, dar înțeleg că e vorba de bolnavi.

– Nu, nu, de oricine din centru! Uitați (ne arată o cerere-tip). Și vreau să vă mai zic ceva.

– Așa.

– O să vedeți acum, vă duc în corpul central. Nu există paturi de fier, totul arată bine.

– Păi înțeleg că ați renovat și făcut schimbări recent, în decembrie.

– Acum, da, recent.

– În decembrie?

– Recent.

(facem turul centrului. Paturile sunt schimbate, s-a zugrăvit proaspăt)

– În final…

– Vreau să adaug ceva. Oamenii ăștia vor să-mi facă doar rău. Au ceva cu mine. Am avut controale peste controale în ultima vreme. Profită de faptul că oamenii sunt grav bolnavi și nu sunt conștienți de ce întâmplă în jurul lor.